Pfunani!

Xana ndzi fanele ndzi yi hlaya njhani Bibele ya mina?

Hungu ra kahle ro tlula hinkwawo lama u nga ma kumaka!

Xana Bibele i ncini naswona hikwalaho ka yini ndzi fanele ku yi hlaya?

Bibele i buku ya Xikwembu leyi xi vulavulaka na hina hayona. Hi yingisela Rito ra xona, kutani hi dyondza leswi xi lavaka leswaku hi hanyisa xiswona. Rito ra Xikwembu ra hanya, kutani ri na matimba ya ku hi hundzula.

Xana ku hlaya Bibele swi nga cinca vutomi bya mina ke? Bibele yi vulavula hi yini xana?

Bibele i buku ya matimu, buku ya nawu naswona i buku leyi nga tala hi switori, vutlhokovetseri, tidyondzo ta vutomi ni marito yo chavelela. Ehenhleni ka hinkwaswo leswi, Bibele i xitori xa rirhandzu ra Xikwembu eka mina na wena.

Kambe i buku leyikulu swonghasi, xana ndzi sungula kwihi ku yi hlaya?

Hambileswi Bibele yi nga va ka yin’wana ya tibuku letikulu leti u nga fanelaka ku ti hlaya, yona yo va nhlengelo wa tibuku to hambanahambana. Eka yona ku na tibuku ta makume tsevutsevu (66) loko ti helerile.

Ndzi nga ka ndzi nga swi koti ku hlaya tibuku to tarisa xileswi evuton’wini bya mina hinkwabyo!

U nga karhateki! Yi teke tanihi layiburari ya tibuku laha u ngo hlawula leyi u lavaka ku yi hlaya. A swi bohi leswaku u ti hlaya hinkwato xikan’we. U nga ha hlaya hambi ti ri tindzima kumbe tivhese to karhi ntsena hi nkarhi wun’we.

Xana ndzi endla yini loko ndzi nga yi twisisi?

U nga heli matimba naswona u nga tshiki ku hlaya. Xitori xi nga va masungulo ya kahle yo hlaya! U ta hlamala ndlela leyi swi nga ta ku olovela hayona.

Hiswona! A hi ringeti!

A hi sungule hi xitori xa mufana loyi a balekeke ekaya eka *Luka ^15:°11-14.

Xifaniso xa n’wana wa vusopfa

11 Yesu a engeta a ku: “A ku ri ni munhu un’wana loyi a a ri ni vana vambirhi va xinuna; 12 loyi wa ndzisana a ku ka tata wa yena: ‘Tatana, ndzi avele xuma lexi nga ta va xa mina.’ Kutani tata wa vona a va avela rifuwo ra yena. 13 Kuteloko ku hundzile masiku ma nga ri mangani, n’wana loyi wa ndzisana a hlengeleta hinkwaswo, a rhurhela etikweni ra le kule, a ya hangalasa xuma xa yena hi vusopfa. 14 Loko a dyile hinkwaswo, ku wa ndlala leyikulu etikweni rero, kutani a sungula ku pfumala.”

Xana ku humelele yini endzhaku ka swona?

Swi salele wena ku kuma leswi humeleleke! Hlaya eka *Luka ^15:°11-32.

Xana ndzi ta swi endlisa ku yini? A ndzi tivi na lomu ndzi nga ta sungula kona ku hlaya!

Landzelela swiletelo eka xiyenge xa “Mafambelo endzeni ka Bibele”.

Xana swa tika? A ndzi se tshama ndzi swi endla.

Swi fana na ku dyondza ku khandziya xikanyakanya! Endzhaku ko ringeta ku nga ri kangani, u tikuma u ri ku fambeni. Kutani-ke, pfula Bibele ya wena kutani hi kongoma!

Tilulamise, u tiya, famba!

Mafambelo endzeni ka Bibele

Mafambelo endzeni ka Bibele ya katsa *buku, ^ndzima, na °vhese. Ndlela yo olova swinene yo dyondza, i ku ringeta ku kuma xikombiso xo karhi: kutani-ke, a hi kumeni *Luka ^15:°11-32.

Aha! Mihlovo yi endla leswaku swi lova hakunene!

Lava mifungho leyi * ^ ° eka swikirini swa muhlovo wa ntima na wo basa.

Tsundzuka, ku na Testamente ya Khale na Testamente Leyintshwa.

Goza ro rhanga (1)

Kambisisa papila ra leswi nga endzeni emahlweni ka Bibele ya wena. Lava buku ya *Luka! Yi kumeka eka Testamente Leyintshwa. Pfula eka papila leri faneleke.

U yi kumile!

Goza ravumbirhi (2)

Lava nomboro ya ndzima – i nomboro yo bumbula emasungulweni ya xiyenge xin’wana na xin’wana. Phendla mapapila u kondza u ya fika eka ^Ndzima ya 15.

Ndzi yi kumile! Xana ndzi fanele ku endla yini sweswi?

Goza ra vunharhu (3)

Xana wa ti vona tinomboro letitsongo leti kumekaka eka yo tala ya mitila leyi nga eka xitshuriwa xexo?

Ina, ndzi swi kumile!

Tinomboro leti ti kombeta tivhese. Eka xikombiso lexi, hi lava ku hlaya ku sukela eka °vhese ya 14. Yana emahlweni no hlaya ku kondza u fika eka °vhese ya 32. Hlaya u nga jahangi!

Hiswona! Ndzi hetile! E, loko a ri buti loyi wa yena u ndzi tsundzuxa sesi wa mina! A hi nsele wa yena ...

Xana u nga tsakela ku kuma yini sweswi?

Hiswona! Xana timhaka letiya ta “Tata wa hina” ndzi nga ti kuma kwihi?

Ku kuma “Xikhongelo xa Hosi” languta buku ya *Matewu eka papila ra leswi nga endzeni *Matewu i buku yo sungula eka Testamente Leyintshwa. Eka buku leyi, lava nomboro yo bumbula ya ^6.

kutani u lava tinomboro letitsongo ku sukela eka °9 ku ya eka °13.

Hi xolexo!

Hi sweswo-ke, a swi nga tiki!

Tanihileswi u paseke hi risiva ra ndzhangelo eka swikambelwana leswimbirhi swo sungula, u nga kota ku tikumela no hlaya kun’wana na kun’wana laha u nga lerisiwaka ku hlaya kona eka Bibele. Titolovete hi ku lava tivhese hinkwato leti nga kona eka xiletelo lexi!

Ina! Xana ndzi sungula kwihi?

Xana u tsakela ku tiva lomu hinkwaswo swi sunguleke kona? Hlaya tindzima tinharhu to sungula ta buku ya Genesa. Leyi i buku yo sungula ya Bibele, naswona yi kumeka eka Testamente ya Khale. Sungula eka Ndzima ya ^1 vhese ya °1 kutani u ya emahlweni u kondza u ya fika eka Ndzima ya ^3.

Xana laha hi kona Adamu na Evha va hlanganeke kona ni nyoka?

Ina, kambe u nga hlaya timhaka leti hinkwato na tin’wana to tala eka tindzima leti.

Xana loko ndzi lava timhaka to chavelela na to letela ndzi nga ti kuma kwihi?

Ringeta buku ya Tipisalema. U nga tsundzuka tin’wana ta leti tivekaka swinene to tanihi *Pisalema ya ^23 na ya ^121.

Ina! Ndzi tiva “Xikwembu i murisi wa mina …”!!!

Swi lulamile swinene! Yana emahlweni u hlaya swin’wana.

Swo fana na swihi?

Loko u navela ku tiva swo tala mayelana na vutomi bya Yesu na vadyondzisiwa va yena, sungula hi buku ya Luka.

Tiva leswi, tibuku ta mune to sungula eka Testamente Leyintshwa ti vuriwa tibuku ta Evhangeli. Tibuku leti ti hlamusela hi vutomi bya Yesu laha misaveni, ku sukela emasungulweni ku ya fika emakumu ya vutomi bya yena.

Lama i mahungu lamanene!

I ntiyiso! Hi swona leswi rito “Evhangeli” ri vulaka swona! A hi sunguleni hi buku ya Luka. Buku leyi yi hlamusela hi vutomi na mitirho ya Yesu laha misaveni: leswi a horisiseke xiswona vanhu, leswi a nga va dyondzisa swona mayelana na mfumo wa Xikwembu naswona yi hela hi ta ku vambiwa ka yena, ku pfuka ka yena eku feni na ku tlhandlukela ka yena etilweni.

Kambe ndzi lava ku tiva leswi Yesu a swi vuleke!

Hlaya *Matewu eka tindzima ta ^5, ^6 na ^7. Eka tindzima leti, Yesu u hi byela leswi hi faneleke ku hanyisa xiswona, leswi hi faneleke ku khomisa xiswona vanhu van’wana na leswi hi faneleke ku endlisa xiswona loko hi lava ku va na mavonelo lamanene ya vutomi. Tibuku ta Matewu, Marka na Yohane ti tlhela ti hi hlamusela hi ta vutomi bya Yesu laha misaveni.

Xana Bibele yi ndzi pfuna njhani eka vutomi bya mina bya masiku hinkwawo?

Bibele i papila ra Xikwembu ra rirhandzu leri xi hi tsaleleke rona! Tirhisa vuswikoti bya wena ku lava mapapila lama ma kombisaka rirhandzu ra Xikwembu endzeni ka Bibele.

*Pisalema ^36:°5-9 - Hlaya hi vunene bya Xikwembu.

*Pisalema ^139:°15-16 - Wena u xivumbiwa xa Xikwembu!

*Varhoma ^8:°38 - Xikwembu a xi hi tshiki hi ri hexe!

*1 Yohane ^4:°19 - Hina hi kota ku rhandza hikuva ku rhangile Xikwembu xi hi rhandza.

Heyi, xana a wu swi tiva leswaku Bibele yi fana ni swakudya swa moya?

Hindlela yihi?

Hlaya *Yohane ^6:°35.

Xana wa ha yi tsundzuka mipandzwa hinkwayo leyi u nga yi dya eka vutomi bya wena hikwabyo?

U nga vungunyi!

Ehandle ka swakudya swa wena swa siku na siku, a wu ta va u nga kulangi u va na matimba u tlhela u va na rihanyu lerinene. Swi tano na hi tlhelo ra swa Bibele. Swi nga endleka leswaku u nga tsundzuki timhaka hinkwato leti u nga tshama u ti twa kumbe ku ti hlaya eka Rito. Xana moya wa wena a wu ta dya yini loko a wu tsoniwa Rito ra Xikwembu?

Ina! Kambe xana Bibele a yi talangi hi milawu? Xana ku humelela yini loko ndzi tlula milawu leyi?

Xana a wu swi tiva leswaku ku landzelela milawu leyi hi nyikiweke yona endzeni ka Bibele swi lave ku fana na ku tlanga ntlangu?

U vula ku fana na bolo ya milenge kumbe netibolo?

Milawu a yi vi kona ntsena ku endlela leswaku un’wana na un’wana a kuma leswi ringanaka, kambe yi kona leswaku yi ta ku sirhelela no ku letela. Xikwembu xi hi nyikile milawu leswaku hi ta tshama hi hlayisekile no hi komba leswi hi faneleke ku hanyisa xiswona. Lava *Eksoda ^20:°3-17 hi ku tirhisa tikhodi ta mihlovo (kumbe mifungho) u ri karhi u landzelela magoza ya 1-3!

Xana swi vula leswaku loko u lava ku tlanga ntlangu, u fanele ku dyondza milawu ya wona?

U vurisile! Hi leyi pulani ya Xikwembu ya ntlangu wa wena.

*Eksoda ^20:°3

Nawu wo sungula (1)

Xikwembu xi le henhla ka hinkwaswo!

*Eksoda ^20:°4-5

Nawu wa vumbirhi (2)

I mani xikwembu xa wena xa hava?

*Eksoda ^20:°7

Nawu wa vunharhu (3)

Rindza ririmi kumbe mavulavulelo ya wena!

*Eksoda ^20:°8-10

Nawu wa vumune (4)

Wisa hi siku ra vu-7 kumbe Sabata – i xileriso!

*Eksoda ^20:°12

Nawu wa vuntlhanu (5)

Xixima vatswari va wena!

*Eksoda ^20:°13

Nawu wa vutsevu (6)

U nga tshuki u dlaya!

*Eksoda ^20:°14

Nawu wa vunkombo (7)

Hlayisa miehleketo na miri wa wena swi tshama swi basile, u nga tshuki u oswa!

*Eksoda ^20:°15

Nawu wa vunhungu (8)

U nga tshuki u yiva, swi hoxekile!

*Eksoda ^20:°16

Nawu wa vukaye (9)

Vulavula ntiyiso!

*Eksoda ^20:°17

Nawu wa vukhume (10)

U nga vi na mavondzo no navela swa van’wana!

Leyi i milawu yo tala!

Hlaya leswi Yesu a swi vuleke loko a katsakanya milawu leyi eka *Matewu ^22:°37-40!

Xana xidyoho i ncini?

Anakanya hi xidyoho ku fana na ku tlula nawu entlangwini! Vona nawu lowu tsariweke eka*1 Vakorinto ^9:°24-27

Xana swi vula leswaku xidyoho i ku ka u nga landzeleli milawu ya ntlangu?

Ndzi swi vonisa sweswo. Langutisa eka *Yohane ^3:°16-17

Yesu u halatile ngati ya yena exihambanweni leswaku hi kuma ku rivaleriwa ka swidyoho swa hina. Ku vambiwa ka Yena ku hi pfumelela ku sungula hi vuntshwa. Xikwembu xi sula bodo ya mikutlunyo na ku hi rivalela eka hinkwaswo!

Leswi vulaka leswaku loko hi dyoha, a hi ku “hela ka ntlangu”?

Kunene! Leswi hi swona swi vuriwaka vunene na tintswalo ta Xikwembu. U nge ndzi ku hlamusela swona hindlela leyi:

Lava tivhese leti leswaku u ta vona leswi ndzi swi vulaka.

*Pisalema ^32:°1-5

*Matewu ^18:°21-22

*2 Vakorinto ^2:°7 Rivalela van’wana.

Xana ndzi fanele ku hlaya Bibele kangani?

A swi karhati, loko yi ri swakudya swa moya, swi kahle ku tshamela ku yi hlaya tanihilaha u nga swi kotaka hakona. Loko u lava ku kula u tiya eripfumelweni ra wena, u fanele ku tiyimisela u tirha hi matimba! Endla leswi Yesu a swi endleke:

Yesu a vindzuka swinene a huma emutini, a ya mananga a ya khongela kona.

*Marka ^1:°35

Hungu ro engetela. A ku laveki tiselulafoni kumbe TV leyi nga ku tingaka!

Xitsundzuxo!

Ku hlaya Bibele swi nga cinca vutomi bya wena!

Tanihi Rito ra Xikwembu, Bibele yi veka milawu ya vutomi no ku komba mitshovelo yo yingisa na yo tiarisa.

Leswi vulaka leswaku loko ndzi dyoha, ndzi nga tivavisa no vavisa van’wana!

Hakunene! Ehenhleni ka sweswo, eka wena swi tiyisisa mhaka ya rirhandzu na ku rivalela ka Xikwembu leswi nga heriki.

Mhaka leyinene hileswaku eka pulani ya ntlangu wa Xikwembu hinkwerhu hi vahluri!

I ntiyiso!

Tsundzuka!

Wena u n’wana wa Xikwembu - *Yohane ^1:°12

Xikwembu xi nyikele hi n’wana wa xona leswaku wena u kuma ku ponisiwa! - *Yohane ^3:°16

Mi swirho swa miri wa Kreste - *1 Vakorinto ^12:°27

Mi hlayisekile hikuva ku hava loyi a nga ta mi hambanisa na rirhandzu ra Xikwembu - *Varhoma ^8:°35-39

U munhu wa nkoka hikuva Xikwembu xi ku hlawurile - *Yohane ^15:°16

Swa khutaza swinene!

Yesu i xikombiso xa wena xa ku landzelela pulani ya ntlangu wa Xikwembu wa vutomi bya wena!

Tsundzuka, xilotlela xa ku ya eku ponisiweni i *Yohane ^3:°16.

Xana wa swi tiva leswaku i ncini? A ndzi nga ha heti nkarhi, ndzi ta fanela ku sungula xikan’we ku hlaya Bibele leswaku ndzi ta landzelela pulani ya ntlangu wa Xikwembu wa vutomi bya mina!

Mpfuno na switsundzuxo swo huma eka Bibele

Ku hlambanya: Yakobo 3:8-9 4:31

Ku hlohlotelana ka tintangha eka leswo biha: Swivuriso 1:8-19

Ku hlundzuka: Vaefesa 4:31

Ku rhandzana: 1 Petro 4:8

Ku tsandzeka ku tikhoma: Vaefesa 5:15-18

Miri: 1 Vakorinto 6:19-20; 15:35-57

Miringo: 2 Timotiya 2:22

Nchavo: Pisalema 46

Ntshikelelo wa miehleketo: Varhoma 8:28-39

Rihlevo: Vaefesa 4:29

Vumbhoni: Mitirho 1:8

Xivundza: Pisalema 40:1-3

Published and distributed by the

bible society

of south africa

www.biblesociety.co.za

ISBN 978-0-7982-1994-5 (Epub)

ISBN 978-0-7982-1995-2 (Mobi)

ISBN 978-0-7982-1996-9 (PDF)